གོད་ཆག་གིས་ང་ཚོ་ལ་ཧ་ཅང་ཁ་གསལ་པོའི་སྒོ་ནས་ནང་བཅུད་ཀྱི་སེམས་ཅན་རྣམས་མི་རྟག་པ་ཡིན་ཚུལ་དང་།སྡུག་བསྔལ་གྱི་རང་བཞིན་ཡིན་ཚུལ་ཤེས་སུ་བཅུག་བྱུང་ལ།སྔར་ལས་ཀྱང་ངེས་འབྱུང་དང་བྱམས་སྙིང་རྗེའི་བློ་ཡི་དོན་སྙིང་ཡང་ཤེས་སུ་བཅུག་བྱུང་།བླ་རུང་སྒར་གྱིས་ས་འགུལ་ཡོང་བའི་དེ་མ་ཐག་ཏུ་དོན་དེར་དོ་ཁུར་བྱས་ཏེ།ཞལ་འདེབས་བསྡུ་བ་དང་སྲོག་སྐྱོབ་རུ་ཁག་རྩ་འཛུགས་བྱས་སྟེ།སློབ་གླིང་ལ་བཞུགས་པའི་མཁན་པོ་དང་སྤྲུལ་སྐུ།དགེ་བསྐོས་གཙོ་བོ་ཐམས་ཅད་ཐོག་མའི་དུས་ཚོད་ཀྱི་ནང་དུ་རྒུད་སྐྱོབ་ཀྱི་ལས་ཀར་ཞུགས་ཡོད།མིག་སྔའི་བར་དུ་མི་སྟོང་ལས་བརྒལ་བ་གནོད་ཁུལ་དུ་སོང་ནས།མི་འཚོལ་རོགས་དང་སྲོག་སྐྱོབ་རོགས་བྱས་པར་མ་ཟད།རྐྱེན་ལམ་དུ་སོང་བ་དག་ལ་བསྔོ་སྨོན་དང་།ཤུལ་དུ་ལུས་མཁན་ཚོ་ལ་བཟའ་བཅའ་དང་།ཉལ་ཐུལ་སོགས་དངོས་པོའི་མཐུན་རྐྱེན་མཁོ་འདོན་གནང་བཞིན་ཡོད་པ་རེད།གཞན་ཡང་ངའི་འགྲམ་གྱི་མི་མང་པོ་ཞིག་དང་།དགོན་པ་གཞན་དག་འགའ་རེས་ཀྱང་ཐོག་མའི་དུས་ཚོད་ནང་གནོད་ཐེབས་ས་ཁུལ་དུ་རོགས་སྐྱོར་བྱས་སོང་།ང་རང་སྒེར་ངོས་ནས་ནད་ཀྱི་རྐྱེན་པས་གནོད་ཁུལ་ལ་དངོས་སུ་མ་ཐོན་ཀྱང་།སྒར་གྱི་མཆེད་གྲོགས་ཚོ་དང་བཀྲ་ཤིས་ཁྲི་གླིང་གི་གྲོགས་པོ་ཚོ་བརྒྱུད་ནས་སེམས་མཚོན་བྱེད་ཙམ་ཞིག་གནོད་ཁུལ་སྤུན་ཟླ་རྣམས་ལ་ཕུལ་རྒྱུ་བྱུང་སོང་བས་ཁྱེད་ཅག་ལ་ཐུགས་རྗེ་ཆེ་ཞུ།